Писмо от Христо Ботев до Иван Кършовски, 06.07.1875
Брате Кършовски!

Вестникът ще да Ви се изпровожда отсега, защото досега сичко е вървяло с краката нагоре. Песента Ви е твърде дълга. Как да я поместя, като ще да захване цели две колони? Освен това аз трябва да й поправя правописанието, и като го поправя, тя ще да изгуби и ритмите си, и смисълта си. Без да Ви л[ъ]стя, Ви казвам, че ми харесва песента, но не мога да я поместя. И аз имам такива дълги стихотворения, но за да ги поместя, тряба да прекъсна подлисникът, което е неизгода за мене и неприятно за абонатите.

Позравлявам те и съм като сякога

твой Ботйов

 Източник

 Христо Ботев, "Събрани съчинения в три тома", под. ред. на Николай Жечев, изд. "Български писател", София, 1976, код 15 9536172711 / 5506-23-77, т.3, с.223

Писма от Христо Ботев